ไฟแนนซ์ทูเดย์
โดย...ภูคา
19 มิ.ย. 2558

โดย...ภูคา
..เห็นเป็นรัฐวิสาหกิจขนาดเล็กๆ ก็ใช่ว่าจะรอดสายตา แต่เมื่อ พล.อ.ประยุทธ์ จันทร์โอชา นายกรัฐมนตรี หลุดปากพูดถึงทุจริตโรงงานไพ่ถึง 2 ครั้ง ในงานสัมมนาใหญ่ของสำนักงานคณะกรรมการนโยบายรัฐวิสาหกิจ หรือ สคร. สัปดาห์ก่อน ทำให้ สคร.ต้องรีบทำการบ้านเพราะหน่วยงานกำกับยังไม่ทราบเรื่อง
เข้าใจว่าที่มาของเรื่องนี้ มาจากผลสอบของคณะกรรมการป้องกันและปราบปรามการทุจริตแห่งชาติ (ป.ป.ช.) ที่ยังค้างเติ่งเมื่อ 2 ปีก่อน กรณีที่ผู้บริหารและบอร์ดชุดเก่าอนุมัติให้มีการต่อสัญญาให้บริษัทเดิมที่ถูกเรียกค่าปรับ 50-60 ล้านบาท เพราะทำผิดระบียบ โดยอ้างว่าเกรงรัฐจะเสียหาย ซึ่งบอร์ดชุดใหม่ได้ส่งเรื่องให้อัยการฟ้องร้องแล้ว แต่ยังไม่มีใครออกมารับผิดชอบเพราะต้องรอ ป.ป.ช.ฟันก่อน 
...ล่าสุด สคร.อยู่ระหว่างตัดสินใจเปลี่ยนระเบียบแต่งตั้งผู้บริหารโรงงานไพ่ให้เป็นการสรรหา เพราะที่ผ่านมาโรงานไพ่เป็นหน่วยงานในสังกัดกรมสรรพสามิต ไม่ใช่รัฐวิสาหกิจ จึงใช้วิธีการแต่งตั้งคนที่เคยอยู่ให้ลากยาว จนดูคล้ายแดนสนธยา เพราะไม่มีการแข่งขัน ไม่มีคนสนใจ ไม่มีการพัฒนาผลิตภัณฑ์ใดๆ เพื่อหารายได้ แต่ก็น่าแปลกใจที่นายกฯ ประยุทธ์ กลับสนใจ โดยที่กระทรวงการคลังยังคงทำเหมือนไม่มีอะไรเกิดขึ้นต่อไป 
...ล่าสุดกระทรวงการคลังส่ง บัณฑรโฉม แก้วสอาด ที่ปรึกษาด้านเศรษฐกิจการคลัง สำนักงานเศรษฐกิจการคลัง (สศค.) โยกข้ามจากคณะกรรมการธนาคารอิสลามแห่งประเทศไทย หรือไอแบงก์ ไปเป็นกรรมการธนาคารอาคารสงเคราะห์ (ธอส.) แทนกรรมการเดิมที่เสียชีวิตไป ถือว่าไปช่วยเสริมทัพความเข้มแข็งให้บอร์ด ธอส.ได้เร่งทำงานตามนโยบายของธนาคารและรัฐบาลอีกแรง แต่การแต่งตั้งครั้งนี้ถือว่าทำเอาใครหลายคนที่วิ่งจะไปเป็นบอร์ด ธอส. ต้องซดน้ำใบบัวบกแก้วใหญ่
ส่วนบอร์ดธนาคารออมสินที่ยังว่างอีกตำแหน่ง แทน สาธิต รังคสิริ ตอนนี้ยังไม่รู้ว่าใครจะมา หรือบอร์ดคนไหนจะขึ้นเป็นประธานกรรมการบริหารแทน เพราะใครก็อยากมาเป็นบอร์ดแบงก์รัฐเบอร์ 1 กันทั้งนั้น